
Дзюдо
Европэм и чемпионатым макIуэ
Мэлыжьыхьым и 25-28-м Венгрием и къалащхьэ Будапешт дзюдомкIэ Европэм и чемпионат щекIуэкIынущ. Урысей Федерацэм и командэ къыхэхахэм хэту абы зыкъыщагъэлъэгъуэнущ ди лъахэгъухэу Къуэдзокъуэ Муратрэ Хьэбэчыр Муратрэ.
Урысей Федерацэм и командэ къыхэхам и тренерхэм яубзыхуащ Будапешт ди къэралым и щIыхьыр щызыхъумэнухэр. Апхуэдэ пщIэ зыхуащIахэм ящыщщ килограмм 73-м нэс зи хьэлъагъхэм я деж Европэм и чемпион цIэм щыщIэбэныну Къуэдзокъуэ Мурат. Нэгъабэрей апхуэдэ зэхьэзэхуэм и финалым нэса, дунейпсо класс зиIэ спортым и мастер Хьэбэчыр Мурат и ныкъуэкъуэгъухэр нэхъ гуащIэжщ. Ар япэщIэтынущ килограмм 81-м нэс зи хьэлъагъхэм. Къыхэгъэщыпхъэщ ди щIалитIри УФ-м и командэ къыхэхам хэту нэгъабэ дуней псом и чемпион зэрыхъуар.
Лондон щекIуэкIа Олимп Джэгухэм яужькIэ Европэм и дзюдоист нэхъ лъэщхэр япэу иджы Венгрием щызэхуэсу аращ. Абы щытекIуэм и рейтингыр очко 400-кIэ дэкIуеинущ. Дыщэмрэ дыжьынымрэ зэрызэкIэлъыкIуэм хуэдэу очко 240-рэ, 160-рэ къахуихьынущ.
Щхьэзакъуэ зэпеуэхэм яужькIэ гуп зэхьэзэхуэхэри Будапешт щекIуэкIынущ. АрщхьэкIэ абы Къуэдзокъуэмрэ Хьэбэчырымрэ хэтынукъым.
Хьэтау Ислъам.
Атлетикэ хьэлъэ
Къэзан къапоплъэ
Спортсмени 100-м щIигъу зыхэта атлетикэ хьэлъэмкIэ КИФЩI-м и чемпионат мэлыжьыхьым и 16-м Хъудырмэз (Гудермес) щекIуэкIащ. Абы къыщыхахащ накъыгъэм и 28-м щегъэжьауэ мэкъуауэгъуэм и 3 пщIондэ Къэзан щекIуэкIыну Урысей чемпионатым кIуэнухэр. КИФЩI-м и зэхьэзэхуэм Къэбэрдей-Балъкъэрым и спортсмен 22-рэ хэтати, 6-м ехъулIэныгъэхэр зыIэрагъэхьащ.
Къэзан кIуэну Iэмал зыгъуэтахэм ящыщщ дыщэ медалхэр зыIэрызыгъэхьа ди спортсменхэу Урысейм спортымкIэ и мастер Макаровэ Галинэрэ (кг 75-м нэблагъэ), дунейпсо класс зиIэ спортым и мастер Къущхьэ Татьянэрэ (кг 78-м щIигъу), чемпион хъуа дунейпсо класс зиIэ спортым и мастер Созаев Мухьэмэд (кг 94-рэ), дыжьыныр зылъысахэу спортым и мастер АфIэунэ Игоррэ (кг 85-рэ) спортымкIэ мастерым и кандидат Хъурзокъуэ Арсенрэ (кг 67-рэ).
Спортым и мастер Настуев Юсуп (кг 105-рэ) жэз медалыр къихьащ.
ГУГЪУЭТ Заремэ.
Тхэквондо
КИФЩI-м и спартакиадэм хэтынухэр къыхах
ТхэквондомкIэ КъБР-м и еджакIуэхэм я республикэ зэхьэзэхуэ Налшык щекIуэкIащ. Абы щаубзыхуащ накъыгъэм и 25-м Шахты къалэ щыIэну Кавказ Ищхъэрэ федеральнэ щIыналъэм и спартакиадэм кIуэнухэр. А гупым хэхуащ япэ увыпIэ къэзыхьа спортсмени 10.
Командэхэм я зэпеуэм бжьыпэр щиубыдащ Бахъсэн щIыналъэм и гуп къыхэхам. Прохладнэдэсхэр етIуанэ хъуащ, Налшык и командэр ещанэщ.
КъБР-м тхэквондомкIэ и федерацэм и унафэщI Щокъарэ Хьэзрэт къызэрыхигъэщамкIэ, мы зэхьэзэхуэр 2014 гъэм екIуэкIыну етIуанэ Гъэмахуэ НыбжьыщIэ Олимп джэгухэм кIуэнухэр наIуэ къэзыщIуи жыпIэ хъунущ. Илъэс къакIуэ шыщхьэIум и 16 — 28-хэм зэхыхьэну а зэхьэзэхуэм хэтынущ илъэс 14-18 хъу ныбжьыщIэхэр. Олимпиадэм спортсмен минищым щIигъу кърихьэлIэнущ. Ахэр спорт лIэужьыгъуэ 26-кIэ зэхьэзэхуэнущ.
Гъэунэ Светланэ.
